Warren Schatz

Warren Schatz (s. 3. marraskuuta 1945 Brooklyn, New York) on yhdysvaltalainen muusikko ja levytuottaja, joka tuotti paljon diskotyylisiä levyjä RCA Records -levymerkille 1970-luvulla.Warren Schatz, Discogs-tietokanta. Viitattu 3.5.2016. 1970-luvun alussa Schatz asui jonkin aikaa Suomessa, teki yhteistyötä muun muassa Jukka Kuoppamäen kanssa ja levytti 1972 sooloalbumin Love Recordsille.Warren Schatz ‎– Warren Schatz, Discogs-tietokanta. Viitattu 3.5.2016.

Elämä ja ura
Brooklynissa varttuneen Warren Schatzin isä tunsi levytysstudion omistaja Nat Schnapfin ja vei kymmenvuotiaan musiikista innostuneen poikansa katsomaan levytyssessiota. Pian hän pääsi Schnapfille lähettipojaksi kuljettamaan levytysmateriaaleja koulun jälkeen Manhattanilla. Eräänä päivänä yksi äänittäjistä ei tullut töihin, ja 13-vuotias Warren pääsi äänittämään Burt Bacharachin ja Dionne Warwickin demonauhoitusta. Parin vuoden kuluttua poika äänitti demoja muun muassa Carole Kingille ja Gerry Goffinille, muille lähellä sijainneen Brill Buildingin lauluntekijöille, Paul Simonille, Neil Diamondille ja The Lovin’ Spoonful -yhtyeelle. Schatz sai kerran tehtäväkseen laulaa demonauhoituksia Broadway-musikaalin Bye Bye Birdie lauluista, ja sai siitä kipinän ryhtyä tekemään ja esittämään myös omia lauluja. Hän sai levytyksillään jopa pientä listamenestystä esittäjänimillä The Whispers (single ”Here Comes the Summer” Laurie Recordsille), Ritchie Dean (”Goodbye Girl” Tower-levymerkille) ja The Warmest Spring (”Younger Girl” Cameo Parkway -merkille).Arena, James: Legends of Disco: Forty Stars Discuss Their Careers, McFarland 2016, s. 190–191. . Viitattu 3.5.2016.

1970-luvun alussa Warren Schatz tapasi Tokiossa Jukka Kuoppamäen, joka houkutteli hänet vuosiksi 1972–1973 Suomeen tuottamaan ja sovittamaan albumejaan. Vuonna 1972 Schatz teki Love Recordsille oman sooloalbumin, joka julkaistiin myös muissa Euroopan maissa ja Brasiliassa muilla levymerkeillä. Hän levytti myös neljä Irwinin hittikappaletta omina englanninkielisinä tekstityksinäänTiitto, Veikko: Säveltäjä Irwin Goodman, Veikko Tiitto 2004 - 2007.. Schatz sai lehdistöpalkinnon laulusuorituksestaan Sopotin laulufestivaaleilla Puolassa. Schatz teki satunnaisesti yhteistyötä suomalaismuusikoiden kuten Mikko Alatalon ja Jukka Linkolan kanssa vielä 1990-luvulla.Yökynttilä v. 1997, Mikko Alatalon verkkosivusto. Viitattu 4.5.2016.

1970-luvun puolivälissä Schatz palasi New Yorkiin levytuottajaksi, ja ensimmäinen hitti syntyi Frankie Vallin laulusta ”Our Day Will Come”. Sen ansiosta hän sai paikan RCA-yhtiössä, jossa hän eteni johtotehtäviin asti. Vicki Sue Robinsonille tuotettu ”Turn the Beat Around” oli suuri hitti ja aloitti Schatzin menestyksekkään uran diskotyylisen popmusiikin tuottajana.

Levytyksiä
Albumeja
Warren Schatz (Columbia Records 1971)
Warren Schatz (Love Records 1972)
Songwriter (Love Records 1973)
Warren Schatz (Electrecord 1974)
Warren Schatz With The Universal City Orchestra: Stuck On T.V. (MCA Records 1982)

Lähteet

Luokka: Yhdysvaltalaiset musiikkituottajat
Luokka:Yhdysvaltalaiset laulaja-lauluntekijät
Luokka:Yhdysvaltalaiset muusikot
Luokka: Vuonna 1945 syntyneet
Luokka:Elävät henkilöt